തളിപ്പറമ്ബ് താലൂക്കാഫീസ് കെട്ടിടം മ്യൂസിയമാക്കുന്നു : ബ്രിട്ടീഷ് ജയില് ഇനി ചരിത്രം പറയും തളിപ്പറമ്ബ്: ബ്രിട്ടീഷ് ഭരണകാലത്തെ ചരിത്രശേഷിപ്പുകളിലൊന്നായ തളിപ്പറമ്ബിലെ പഴയ സബ് ജയില് മ്യൂസിയമാക്കുന്നു. കേരളത്തിലെ ഏറ്റവും വലിയ താലൂക്കായിരുന്നപ്പോള് തളിപ്പറമ്ബ് താലൂക്ക് ഓഫീസാക്കി പരിവര്ത്തനപ്പെടുത്തിയ കെട്ടിടമാണ് ചരിത്രസൂക്ഷിപ്പിനുള്ള ഇടമാക്കി മാറ്റുന്നത്. നൂറ്റാണ്ടു പിന്നിട്ട ഈ കെട്ടിടത്തിന് ഇപ്പോഴും യാതൊരു കേടുപാടുകളും ചില്ലറ പരിഷ്കാരങ്ങള് നടത്തിയതൊഴിച്ചാല് ഇന്നും പ്രൗഢിയോടെയാണ് കെട്ടിടം നില്ക്കുന്നത് .പഴയ കാലത്തെ ഫാനുകളും മറ്റും ഇവിടെ ചില മുറികളില് ഇപ്പോഴും തൂങ്ങുന്നുണ്ട്. 1910ല് സ്ഥാപിച്ച കെട്ടിടത്തിലായിരുന്നു സബ് ജയില് അടക്കം പ്രവര്ത്തിച്ചിരുന്നത്. തടവുകാരെ പാര്പ്പിച്ച സെല്ലുകളടക്കം ഇന്നും ഇവിടെയുണ്ട്.10 ഓളം ജയിലറകളാണ് ഇവിടെയുള്ളത്. തളിപ്പറമ്ബ് പൊലീസ് സ്റ്റേഷന്, കോടതി ,ഡിവൈ.എസ്.പി, സര്ക്കിള് ഇന്സ്പെക്ടര് എന്നിവരുടെ ഓഫീസുകളും സ്പെഷ്യല് ബ്രാഞ്ച് ഓഫീസും ഇവിടെ പ്രവര്ത്തിച്ചിരുന്നു. തളിപ്പറമ്ബില് മജിസ്ട്രേറ്റ് കോടതി നിലവില് വരുന്നതു വരെ കോടതിയും പ്രവര്ത്തിച്ചത് താലൂക്ക് ഓഫീസ് കെട്ടിടത്തിലായിരുന്നു. തഹസില്ദാര്മാര് തന്നെയായിരുന്നു അക്കാലത്ത് മജിസ്ട്രേറ്റ്. പില്ക്കാലത്ത് സെല്ലുകളുടെ ഇടമതിലുകള് തട്ടിമാറ്റി ജനലും വാതിലും സ്ഥാപിച്ച് ഒരു ഹാളാക്കി മാറ്റുകയായിരുന്നു. 1983ല് അഹമ്മദ് നഗര് പരിഷ്ക്കാരത്തെ തുടര്ന്നാണ് ജയില് സെല് ഹാളാക്കി മാറ്റിയത് സ്വാതന്ത്യ സമര സേനാനികളില് പലരും ഈ സെല്ലുകളില് കഴിഞ്ഞിരുന്നതായി പറയപ്പെടുന്നുണ്ടെങ്കിലും ഇതു സംബന്ധിച്ച രേഖകള് ഒന്നും തന്നെ ഇതു വരെ ലഭ്യമായിട്ടില്ല. തളിപ്പറമ്ബില് പുതിയ റവന്യൂ ടവര് സ്ഥാപിക്കുന്നതോടെയാണ് ചരിത്ര പ്രാധാന്യമുള്ള താലൂക്ക് ഓഫീസ് കെട്ടിടം മ്യൂസിയമായി മാറ്റുന്നത്.